
ДОКЛАДНА  ЗАПИСКА

ОТ ИНЖ. ЧАНКА КОРАЛСКА
ЗАМЕСТНИК-КМЕТ ПРИ ОБЩИНА БУРГАС

ОТНОСНО: Даване на съгласие за сключване на договор за разделно събиране на излезли от употреба масла

УВАЖАЕМИ ОБЩИНСКИ СЪВЕТНИЦИ,

В изпълнение разпоредбата на чл. 19, ал. 3, т. 7 от Закона за управление на отпадъците кметът на общината следва да организира дейностите по разделно събиране на масово разпространените отпадъци и/или оказва съдействие на организациите по оползотворяване на масово разпространени отпадъци, в т. ч. да определя местата за разполагане на необходимите елементи на системите за разделно събиране и местата за предаване на излезли от употреба масла. 
Масово разпространени са тези отпадъци, които се образуват след употреба на продукти от многобройни източници на територията на цялата страна и поради своите характеристики изискват специално управление. Такива са и отпадъците от излезли от употреба масла.
Дейностите по разделно събиране на излезли от употреба масла могат да бъдат извършвани от организации по оползотворяване или други лица, притежаващи съответно разрешително по чл. 35 от ЗУО, издадено от Министерство на околната среда и водите. За извършените дейности общините не разходват бюджетни средства или допълнителен финансов ресурс.
С приетите промени в ЗУО през 2021 г. се поставя цел за подготовка за повторна употреба и рециклиране на битовите отпадъци до 65 % през 2035 г., за да се извлекат съществени екологични, икономически и социални ползи и да се ускори преходът към кръгова икономика. Като допълнителен стимул на прехода към кръгова икономика е въведена и цел за намаляване до 10 % на депонираните битови отпадъци до 2035 г 
Излезли от употреба масла са отработени масла- всички смазочни или индустриални масла на минерална или синтетична основа, негодни за употреба по първоначалното им предназначение. Отработените масла се разлагат биологично само частично. Изхвърлянето им в околната среда може да се отрази пагубно на природните екосистеми, защото препятстват достъпа на кислород до водата и почвата. При изгарянето им се отделят силно токсични вещества, които замърсяват въздуха. Правилният начин е предаване на излязлото от употреба масло, на специализирани дружества, които притежават съответен документ за дейности с отработени масла. Така отработеното масло се предава в инсталации за рециклиране, където от него се  произвеждат базови масла, които са основа за производството на нови масла.
Поради изтичане срока на договора за разделно събиране на излезли от употреба масла, Община Бургас публикува обява за избор на дружество за разделно събиране на отпадъци от излезли от употреба масла,  съгласно изискванията на чл. 33а от Наредбата за управление на отпадъците на територията на Община Бургас. В обявения срок, постъпи едно предложение - от „Ойл рециклейшън“ ЕООД, ЕИК200972307.
Съобразно задълженията на кмета по чл. 19, ал. 3 от Закона за управление на отпадъците и във връзка със Заповед № 2555/13.09.2021 г. на Кмета на община Бургас, е назначена комисия, която разгледа постъпилото предложение и проекто-договора. След проверка на постъпилото заявление комисията предлага да се сключи договор с дружеството „Ойл рециклейшън“ ЕООД.  
Този договор подкрепя усилията на Община Бургас за осигуряване високо качество на живот на гражданите и здравословна среда за живеене в изпълнение на Програмата за демографско развитие на Бургас 2030.

Предвид изложеното и на основание чл. 21, ал. 1, т. 13 от Закона за местното самоуправление и местната администрация, във връзка с  чл. 20, ал. 1 от Закона за управление на отпадъците, във връзка чл. 33а, ал.3, т.3 от Наредбата за управление на отпадъците на територията на Община Бургас, предлагам Общински съвет - Бургас да вземе следните 

Р Е Ш Е Н И Я:

1. Дава съгласие Община Бургас да сключи договор с „Ойл рециклейшън“ ЕООД, ЕИК200972307 за организиране на система за разделно събиране, транспортиране, съхранение и/или оползотворяване на отпадъци от излезли от употреба масла, образувани на територията на Община Бургас на основание чл. 19 ал. 3 от Закона за управление на отпадъците, за срок от 3 (три) години.
2. Одобрява проект на договор, съгласно приложението към докладната записка.

Приложения: 
1. Протокол №3/11.06.2024 г. от комисията, назначена със Заповед № 2555/13.09.2021 г. на Кмета на община Бургас, с цел разглеждане и подбор по документи на дружество с което община Бургас да сключи договор за съвместна дейност; 
2. Заявление за сключване на договор за съвместна дейност; 
3. Проект на договор; 
4. Копие на програма за целите и насоките при управление на отпадъци от текстил и кожа, образувани на територията на Община Бургас; 
5. Копие на регистрационен документ.;
6. Копие на покана за сключване на договор.; 
7. Копие на заповедта на кмета за публикуване на обява за избор на дружество, което да организира система за разделно събиране на система за излезли от употреба масла
 


С уважение,
Инж. Чанка Коралска
Зам.-Кмет на Община Бургас

